中華人民共和國政區

係指中華人民共和國嘅政區設置、架構，憲法規定嘅架構設置同實際有少少出入。中華人民共和國憲法規定政區架構係三級：第一級有省、自治區、直轄市；第二級有自治州、縣、自治縣、市；第三級有鄉、民族鄉、鎮、區、縣、自治縣、市。但實際上嘅政區架構係五級：省級、地級、縣級、鄉級、村級，其中村級政區唔係政權正式級別，叫做「基層群眾自治組織」，唔係政府機關或政府派出機構。

省級 
現時中華人民共和國有33個省級政區。其中：
省有22個，中華人民共和國宣稱臺灣省係第23個省。
自治區5個
特別行政區2個
直轄市4個。雖然係城市但城外嘅縣管有農村地區。典型嘅係重慶市，佢下轄嘅農村地區遠大於市區。

直轄市 

直轄市之下轄有區、縣，直接管到縣級，無地級政區。其中重慶有自治縣。

各省

宣稱有主權但冇實際管轄嘅省 

自1949年成立以來，中華人民共和國就宣稱臺灣係佢嘅省，叫臺灣省，並宣佈中華民國係非法政權。但係而家中華民國不但有效統治咗臺灣省，重統治埋福建省嘅金門縣同連江縣嘅一部份。與此同時，中華民國宣稱佢嘅法理版圖重包括中國大陸、外蒙同唐努烏梁海。雖然1991年中華民國總統李登輝無正式宣布放棄法理版圖，但實際上修過憲後，喺臺灣嘅國會默認咗家下嘅統治狀況。中華民國政府已經將臺灣省治移出臺北到中興新村，並將臺北、高雄、新北、臺中、臺南升格做院轄市，但中華人民共和國唔承認臺灣省治嘅轉移同埋臺灣政區嘅變動。

自治區 

自治區係指定畀少數民族嘅省級政區，根據民族區域自治制度，喺唔違憲嘅情況下有更多嘅權。譬如，佢哋嘅阿頭會係呢個自治區所指定嘅少數民族；行政上可以用當地通用嘅一到幾種嘅語文。立法上可以根據本地民族嘅政治、經濟、文化特點來制定自治條例同埋單行條例，不過要全國人大常委會批準咗先生效。

中華人民共和國係參照蘇聯嘅政體成立自治區。家下有5個自治區。

民族自治地方 
由於中華人民共和國實行民族區域自治制度，喺少數民族聚居或者佔優勢嘅地方會設立民族自治地方。呢項制度嘅法律基礎係《中華人民共和國憲法》同埋《中華人民共和國民族區域自治法》。注意，只有省級、地級、縣級嘅民族自治政區先叫做民族自治地方，分別係：
省級：自治區
地級：自治州
縣級：自治縣
另外，由於盟、旗、自治旗係蒙古地區特殊嘅政區，所以亦係實際上嘅民族自治地方。

而縣級以下嘅，比如民族鄉、民族蘇木、蘇木、民族鎮、民族村等等呢啲，唔係民族自治地方。

特別行政區 
特別行政區係喺一國兩制嘅體制下有好高程度自治嘅政區，據特別行政區基本法第12條，特別行政區直接受國務院管理。

家下中國有兩個特別行政區：

地級 

地級，又叫地區級，介乎於省級同縣級之間，設喺省、自治區，有呢啲類型嘅政區：
地區：家下幾乎所有地區都變曬做地級市，得返14個地區，主要喺西藏同新疆，另外黑龍江有1個。
自治州：而家有30個。自治州係地級嘅民族自治地方。其中伊犁係副省級自治州。
地級市：包括副省級市。到2013年2月8號，全中國有286個地級市。
盟：得內蒙古先有，原先嘅盟都變曬做地級市，得返3個盟。
一個地級政區可以包括好多嘅縣、區等縣級政區，亦有唔設縣級政區，直轄到鄉級政區，即係四個唔設區嘅地級市：中山、東莞、嘉峪關、三沙。唔係所有嘅縣級政區都直隸於地級政區，除咗直轄市、特別行政區直管到縣級政區外，亦有啲省、自治區直轄啲縣級市、縣、林區、自治縣。此外有一個特例，即係新疆伊犁州，伊犁州下面管轄嘅兩個地區都同伊犁州一樣係地級，所以伊犁州實質上係副省級自治州。

縣級 

縣級，有呢啲類型嘅政區：
縣。目前維基百科統一譯爲county，不過喺一啲資料譯爲district，甚至係prefecture。
自治縣，係縣級嘅民族自治地方。
縣級市，有部分縣級市升為副地級市。
市轄區，簡稱區，包括副省級市轄區，設喺直轄市、地級市嘅市區。
旗，內蒙古先有嘅縣級政區。
自治旗，得內蒙古先有，而且得3個。
此外重有一個林區，受湖北省管轄嘅神農架，以及一個特區，貴州嘅六枝。
到2011年底，成個中國大陸有2853個縣級政區，其中有857個區、369個縣級市、1456個縣、117個自治縣、49個旗、3個自治旗、1個特區、1個林區。

縣級政區唔一定就屬於地級政區，有啲縣級政區屬於省級政區，比如直轄市、特別行政區下面管嘅區、縣，有啲省、自治區直轄縣級市、縣、林區、自治縣。縣級政區亦可以唔設，比如有四個唔設區嘅市：中山、東莞、嘉峪關、三沙。

鄉級 
鄉級政區喺鄉村地方同城市地方所設嘅政區類型有唔同。
喺鄉村地方
鄉
鎮
民族鄉
喺內蒙古會有蘇木同民族蘇木
喺城市地方
街道辦事處或者就叫街道、街辦

此外重有縣轄區，佢嘅行政機構叫區公所，喺撤區併鄉之前係大部分縣嘅主要政區，因爲佢管埋啲鄉鎮，所以實質佢嘅地位高過一般鄉鎮，介乎於縣同鄉之間。而家得番2處縣轄區，係舊時政區嘅殘積。

最後重有類似鄉級單位，呢啲單位有自己管轄地頭，有類似同級嘅政府嘅管理權限，比如開發區、科技園、大學城、農場、果園、甚至監倉都得。

鄉、鎮、民族鄉、蘇木、民族蘇木呢啲有自己嘅政府；街道、縣轄區其實係縣級政府嘅派出機構，直屬於上頭，無自己嘅政府，相比其他類型無咩點自治。

到2011年底，成個中國大陸有40466個鄉級政區，其中有兩處縣轄區、19683個鎮、12395個鄉、106個蘇木、1085個民族鄉、1個民族蘇木、7194條街道。

村級 
村級政權唔係正式嘅政權，嗌做「基層群眾自治組織」。
喺城市、城鎮環頭
政區嗌社區，有時啲人嗌佢做小區，亦有居住區、居民區嘅稱呼，英文譯做communities、neighborhoods。
社區對應嘅組織嗌居民委員會，居委會下面再拆成居民小組。
喺鄉下地方
政區嗌村，喺遊牧地區，則係設嘎查。
政區對應嘅組織嗌村民委員會，村委會下面再拆成村民小組，英文譯爲villager groups。

參攷